Дамыгъэхэм лIыхъужьхэр къагъуэтыж
Афган зауэм хэта, Анзорей къуажэм щыщ Мэкъуауэ Анатолэ «Хэкум зэрыхуэпэжым папщIэ» медаль къыхуагъэфэщащ. Ар ветераным иритыжащ Афганистаным щекIуэкIа зауэм зи узыншагъэр хэзылъхьахэмрэ дзэм фэбжь хэзыхахэмрэ «Зауэм ныкъуэдыкъуэ хэхъухьахэр» я Урысейпсо жылагъуэ организацэм и республикэ къудамэм и унафэщI Былымгъуэт Беслъэн.
-Афган зауэр зэриухрэ илъэс 25-рэ мэхъу, арами, лIыхъужьыгъэкIэ гъэнщIа а илъэсхэр, псэзэпылъхьэпIэм хэтахэр ноби ди гум ихуркъым. Гуапэщ щымамыр лъэхъэнэми дамыгъэхэм лIыхъужьхэр къызэрагъуэтыжыр, — къыхигъэщащ Былымгъуэтым.
Абы зэрыжиIамкIэ, Мэзкуу и Iэшэлъашэм щыIэ санаторэхэм ящыщ зым Анатолэ ягъэкIуэнущ. Къыхудахыну путевкэр илъэсыр икIыху къигъэсэбэп хъунущ.
Дамыгъэр иратыжащ СССР-м IэщэкIэ ЗэщIэузэда Къарухэм я дзэ къалэнхэр Афганистаным зэрыщагъэзащIэрэ илъэс 25-рэ зэрырикъум хуагъэхьэзыра Iуэхугъуэхэм хыхьэу.
ГуIэтыж Залинэ.
